ژانگ بی (خوش نویس)

ژانگ بِی (1425 تا 4 جولائی 1487) منگ سلطنت کے چینی خطاط اور شاعر تھے جو اپنے رَوان تحریری اسلوب کے لیے مشہور تھے۔

 سوانح عمری 
ژانگ بِی کی پیدائش ہواٹنگ کاؤنٹی میں ہوئی، جو سونگجیانگ ضلع میں واقع تھا (اور موجودہ دور میں ہواٹنگ، جیادنیگ ضلع، شنگھائی کا ایک قصبہ ہے)۔ انھوں نے سرکاری خدمات کے حصول کے لیے چینی ادبیات عالیہ کا مطالعہ کیا۔ وہ امتحانی نظام میں نمایاں رہے، ابتدا کاؤنٹی سطح سے کی اور آخرکار 1453 میں صوبائی امتحانات کامیابی سے پاس کیے۔ 1466 میں انھوں نے دار الحکومت میں منعقدہ شاہی امتحان میں کامیابی حاصل کی اور جِن شی کی ڈگری حاصل کی۔ اس کامیابی کے نتیجے میں انھیں وزارتِ حرب میں سیکریٹری مقرر کیا گیا اور بعد ازاں اسی وزارت کے ایک محکمے میں نائب مدیر کے منصب پر فائز ہوئے۔

ان کی صاف گوئی اور دیانت داری کے باعث وزیر ان سے ناخوش رہنے لگا، جس کے نتیجے میں انھیں دور دراز پہاڑی علاقے نان آن کی ضلع داری پر منتقل کر دیا گیا، جو صوبہ جیانگ سو کے جنوب مغرب میں واقع تھا (جو آج کل گانژوو شہر کے دایو کاؤنٹی کے نام سے جانا جاتا ہے)۔ یہ علاقہ کئی مسائل کا شکار تھا، جنہیں نئے ضلعدار نے پہلے ڈاکوؤں کی سرکوبی کر کے اور پھر مقامی معیشت کی بہتری کے لیے سڑکیں اور پل تعمیر کروا کر حل کیا۔ جب انھیں علاقے میں غیر روایتی مذہبی فرقوں کی کثرت کا علم ہوا تو انھوں نے ان کے سو سے زیادہ مندروں کو منہدم کرنے کا حکم دیا۔ ان کی جگہ انھوں نے کنفیوشیائی مدارس اور ماضی کی نامور کنفیوشیائی شخصیات کے لیے معبد تعمیر کروائے۔ سن 1484 میں انھوں نے خرابی صحت کے باعث استعفا دے دیا۔

وہ نثر کے نہایت کثیر التصنیف مصنف، شاعر اور معزز خطاط تھے۔ ان کے دوست لی ڈونگ یانگ کے مطابق، ژانگ بِی اپنی شاعری کو اپنی خطاطی سے اور اپنی نثر کو اپنی شاعری سے برتر سمجھتے تھے۔ تاہم، دیگر اہلِ علم انھیں بنیادی طور پر ان کی خطاطی کے باعث سراہتے تھے، خصوصاً ان کے “وحشی خطِ رواں” کو، جو تانگ دور کے خطاط حُوائی سُو کے انداز پر مبنی تھا۔ ان کے معاصرین ان کی تحریر کے مضبوط اور پُر توان حروف کو ان کے سیدھے، خود مختار اور اخلاقی طور پر ثابت قدم کردار کی عکاسی سمجھتے تھے۔

ان کے دو بیٹے بھی سرکاری خدمات میں کامیاب ہوئے۔ ژانگ ہوں گی (張弘宜، جِنشی 1481) گوانگزی میں صوبائی نگرانی دفتر کے معاون سربراہ کے عہدے تک پہنچے اور ان کی خطاطی کو بھی بہت سراہا گیا۔ ژانگ ہونگزی (張弘至، جِنشی 1496) ایک وزارت کے نگرانی دفتر کے سربراہ کے طور پر خدمات انجام دیتے رہے۔

 نوٹ 

 حوالہ جات 
 حوالہ جات برائے اقتباس 

 کتابیات کی سرخی 



زمرہ:شنگھائی کی شخصیات
زمرہ:1425ء کی پیدائشیں
زمرہ:1487ء کی وفیات
زمرہ:چینی مصنفین
زمرہ:چینی شعرا
زمرہ:چینی مصور
زمرہ:چینی خطاط